Peken Ubud

Pasar Ubud magenah ring Jalan Raya Ubud Nomor 35, Gianyar utawi sawatara kirang langkung 1 jam saking Pusat Kota Denpasar. Pasar Ubud puniki magenah ring tengahing utawi jantung kota sane strategis inggih punika ring ajeng Puri Saren Agung Ubud. Pasar Ubud puniki taler nampek saking genah wisata sane tiosan sekadi Monkey Forest, Puri Saraswati, Cekingan, Kintamani, miwah akeh genah wisata sane  lianan. Yening selehin ring sejarahnyane, duke riin pasar puniki wantah wenten utawi mabukak nyabran tigang rahina apisan inggih punika ring rahina pasah. Duaning aab jagat globalisasi sekadi mangkin ngawinan pasare puniki nglimbak dados pasar seni sasukat akeh para wisatawan sane malancaran ka Ubud. Ring rahina semeng ngantos tengai irika akeh anake sane ngadol saluiring  ajeng-ajengan, piranti yadnya, ulam, miwah sane tiosan. Ring galah tengai nuju sanja nyantos wengi, pekene puniki mauah dados pasar seni sane ngadol makudang-kudang kerajinan khas Ubud sekadi gegambaran, soroh perak, soroh kuwaca, tas, miwah soroh kerajinan sane lianan. Kerajinan puniki kakaryanin olih krama Ubud utawi krama Bali sane tiosan. Sane mangkin Pasar Ubud sampun karenovasi sinah ngawenang genahe puniki sane becik lan kedas tur pastika ngawenang rasa liang sang sane ngrauhin.

Galeri

Pustaka 

Kategori:Pasar ring Bali